**ФИЛОЗОФСКИ ФАКУЛТЕТ**

**УНИВЕРЗИТЕТ У БЕОГРАДУ**

**ИЗБОРНОМ ВЕЋУ**

Одлуком Изборног већа Филозофског факултета од 31.10.2024. изабрани смо у комисију за припрему реферата о кандидатима за избор у звање ВАНРЕДНОГ ПРОФЕСОРА за ужу научну област ОПШТА ФИЛОЗОФИЈА, тежиште истраживања Филозофија језика, са пуним радним временом, на одређено време од пет година. На конкурс, који је објављен у огласним новинама Националне службе за запошљавање – „Послови“, бр. 1119, дана 20. новембра 2024, пријавила се једна кандидаткиња – др Александра Зорић, доцент на Одељењу за филозофију Филозофског факултета Универзитета у Београду. Комисија је утврдила даје кандидаткиња поднела сву документацију предвиђену постојећим прописима, укључујући биографију и библиографију и пошто је пажљиво проучила поднесену документацију и радове кандидаткиње, има част да Већу поднесе следећи

**И З В Е Ш Т А Ј**

**Б и о г р а ф с к и п о д а ц и**

Александра Зорић рођена је 1978. године у Београду. Школске 1997/98 године уписала је филозофију на Филозофском факултету у Београду и 2003. године дипломирала са темом *Теоријско-сазнајни проблеми индукције*. Школске 2003. године уписала је магистарске студије, на тадашњем Oдсеку за логику са методологијом науке и 2007. године одбранила магистарску тезу под насловом *Индуктивистичке претпоставке научног реализма*. 2011. године уписала је докторске студије на Филозофском факултету. Докторску тезу под насловом *Квајнове тезе о семантичкој неодређености и теоријској неодлучивости* одбранила је 14.02.2014.

Од 2004. до 2007. године ради као асистент-приправник, од 2007. као асистент и од 2014. године као доцент на Одељењу за филозофију Филозофског факултета на предметима на основним студијама: Филозофија науке, Општа методологија, Теорија сазнања, Општа методологија науке, Основи филозофије са методологијом науке, Поједине теме из филозофије науке, Квајнова филозофија, Филозофија језика, као и на предмету Са логичког становишта: неке теме из филозофске логике на докторским академским студијама.

Од 2005. године сарадник је на пројекту *Проблем експланаторног јаза у филозофији и науци*, а од 2011. на пројекту *Динамички системи у природи и друштву: филозофски и емпиријски аспекти*, као и на пројекту *Човек и друштво у доба кризе*.

Била је ментор дипломских, завршних, мастер радова и докторских теза. Учествовала је у раду факултетских комисија, председница је Комисије за оцену етичности истраживања Филозофског факултета у Београду и до 2023. године била је члан Комисије за упис на мастер студије филозофије. Током 2002. године била је члан Радне групе за израду стандарда постигнућа за предмет „Филозофија“ испред Филозофског факултета Универзитета у Београду, у оквиру Пројекта државне матуре.

2024. године била је члан организационог одбора научног скупа ''Морална одговорност и проблеми савременог друштва. Друштвени, морални и правни аспекти казне'' и члан је Српског филозофског друштва. Има више објављених радова, као и излагања на домаћим и међународним конференцијама. Објавила је књигу, *Загонетке референције* 2024. године.

**Н а у ч н о - п е д а г о ш к и р а д**

Књига Загонетке референције, представља вредно истраживање из филозофије језике и праћена је систематичном анализом како класичних тако и савремених приступа овој теми. Ово дело објављено је 2024. године у издању Института за филозофију Филозофског факултета Универзитета у Београду и представља значајан допринос академској литератури у области филозофије језика, јер је прво дело на српском језику које се на систематичан начин бави класицима у овој области.

У књизи кандидаткиња полази од дистинкције интензионално и екстензионално и традиционалне теоритичаре посматра из те перспективе. Ауторка верно интерпретира допринос Мила, Фрегеа, Расела, Карнапа и Квајна и њихове идеје се повезују како са стандардним проблемима филозофије језика (шта је значење а шта референција, проблем исказа идентитета, проблем непостојећих ентитета, анализа исказних ставова и модалне логике) тако и са начелним питањем да ли у филозофији језика треба прихватити екстензионалан или интензионалан приступ.

Књига је подељена ја шест поглавља, од којих свако детаљно истражује различите аспекте значења. У уводу Зорић упознаје читаоце са основном дистинкцијом којом ће се руководити: разликовањем интензионалних и екстензионалних контекста.

У другом поглављу она се бави Милом, будући да ће већина аутора у наставку покушава да одговори на проблеме Милове теорије. Милова теорија имена, конотације и денотације, је почетна тачка у бављењу филозофијом језика. Основна тешкоћа Милове теорије почива на његовом уверењу да властита имена имају само денотацију, да реферирају на одређене ентитете и да им не приписују никаква својства, чиме остаје необјашњен когнитивни значај имена. Различита имена истог објекта могу имати различиту конотацију а тиме различит когнитивни значај.

Управо ће Фреге покушати да реши овај проблем и њему је посвећено треће поглавље књиге. Фреге уводи дистинкцију смисла (Sinn) и референције (Bedeutung) и сматра да разумевање термина укључује не само да знамо његовог референта, објекат на који се реферира, већ и смисао, начин представљања објекта. Ауторка приказује и Фрегеовео разликовање појмова и објеката, тумачење апстрактних ентитета, као и анализу појма индиректне референције којим би требало да се отклоне тешкоће које настају у индиректном говору. Све ово нам омогућава да схватимо начин на који се може говорити о значењу у различитим лингвистичким контекстима.

У четвртом поглављу предмет анализе је Раселова теорија одређених описа, изложена у чувеном раду ''О денотацији''. Расел је сматрао да одређене описе, налик на ''садашњи краљ Француске'', не треба посматрати као да реферирају на ентитете, већ као квантификоване изразе који се могу логички анализирати. На овај начин Расел решава проблем непостојећих ентитета и негативних егзистенцијалних тврђења. Ауторка показује на који начин Расел доводи у питање Фрегеов појам смисла као апстрактног ентитета, као и Мајнонгову теорију објеката која допушта постојање непостојећих ентитета.

Након Расела, важан корак у развоју теорије значења учинили су логички позитивисти и анализа њиховог доприноса је предмет петог поглавља. У њему се ауторка усредсређује на Рудолфа Карнапа, као најзначајнију фигуру позитивизма. Карнап је покушао да формализује семантику природног језика у строгом логичком оквиру. За ту сврху уводи појам описа стања и повезује логичку нужност и аналитичност, како би оживео интензионалне ентитете налик на значења и исказе, без ослањања на Фрегеову апстрактну онтологију. Карнапов рад представља значајан напор да се потреба за теоријом значења помири са емпиристичким опредељењем логичких позитивиста.

У последњем и шестом поглављу, ауторка представља Квајнову позицију. Полазна тачка јој је Квајнова критика логичког позитивизма, највећим делом изложена у чувеном раду ''Две догме емпиризма''. Скептицизам у погледу значења и аналитичности Квајн проширује на модалну логику и исказне ставове, који укључују сумњиве онтолошке обавезе и референцијану непрозирност.

Књига *Загонетке референције* пружа обухватно разумевање корена савремене филозофије језика. Од Милових дистинкција до Квајнових револуционарних критика, сваки од размотрених филозофа допринео је језичкој анализи и теорији значења. Испитивањем њихових теорија и проблема којима су се бавили, ова књига покушава да расветли сложену и динамичну природу језика. Њен допринос је и у томе што обухватније разумевање темеља модерне филозофије језика, обликује начин на који и данас приступамо језику и његовој улози у мишљењу и комуникацији. Стил писања Зорић је јасан и приступачан, али истовремено академски ригорозан. Њене анализе су темељне и добро документоване, са обиљем референци на класичне и савремене изворе.

У раду ''Грајсова анатомија: дисекција значења и намера у прагматици комуникације'', ( *Theoria*, 2, 2024, M24), Зорић анализира прагматику, говорне акте и оно што чинимо када говоримо. Полазећи од Грајса, говорне акте бисмо могли да одредимо као комуникациону намеру која је повезана са изговарањем одређене лингвистичке форме. Грајсова анализа је усмерена на намере говорника и оно што назива говорниковим значењем. Зорић анализира Грајсов општи принцип кооперације и приказује неке од случајева његове примене који ремете његово опште важење.

У коауторском раду са Милошем Аџићем, '' Geach on Dummett’s Frege: The Case of Complex Predicates'', (*Theoria*, 1, 2024, M24) излаже се Даметова теорија сложених предиката и тешкоће које су са њом повезане. Аутори су покушали да покажу на који се начин Даметова теорија може изменити, како би избегла ове проблеме.

У раду ''Природни језик и формалне методе'', (*Theoria*, 3, 2022, M24) Зорић показује да формална средства која у логици могу да се нађу, заједно са структуралном анализом природних језика коју дугујемо радовима Чомског и његове школе, чине окосницу формалне семантике: дисциплине која је значајно унапредила наше разумевање механизама на којима почивају природни језици. У раду ауторка преиспитује да ли су и у којој мери формалне методе прихваћене у модерној филозофији језика, као и могуће разлоге који су до тога довели.

Рад ''Истина у доба кризе: странпутице псеудонауке'', (у: *Етика и истина у доба кризе*, ур. Ненад Цекић, Филозофски факултет, Универзитет у Београду, 2021, M63), представља рад са конференције (Седми годишњи скуп Теологија у јавној сфери, Требиње, 6-9. фебруар 2020.). У њему Зорић разматра стари филозофски проблем разграничења науке од псеудонауке и сматра да је он данас много више од интелектуалне гимнастике филозофа у изналажењу нужних и довољних услова које би наука требало да испуни, а које онда псеудонаука не може да досегне. Интерес је померен од покушаја проналажења строгог критеријума разграничења ка дескрипцији различитих научних и псеудонаучних активности, као и ка указивању на психолошку позадину веровања у бројне псеудонаучне теорије које цветају у последње време. У раду Зорић приказује неке од кључних карактеристика ових активности, стратегије којима се служе, одговара на питање због чега су појединци склони да верују у теорије завере, алтернативна објашњења историје и друге псеудоначне теорије. Приликом разматрања материјала, комисија је констатовала да овај рад Александре Зорић пре припада категорији М63 него М33. Наиме, полазећи од самог назива скупа и недостатка информација о програмском и научном одбору, није јасно да ли скуп у свом научном и програмског одбору има најмање два истакнута стручњака из иностранства и најмање четвртину страних предавача од укупног броја предавача. У том смислу, сигурније је рад категоризовати као М63.

Рад ''Индукција и категоризација: један модел развоја језика'' (*Theoria*, 2, 2019, бр. 62, М24)анализира да ли је индуктивно расуђивање адекватнији опис развоја језичке компетенције од теорија урођености. Индукција омогућава образовање појмова, односно категоризацију света који нас окружује. Зорић приказује неке од најважнијих анализа индукције која почива на категоризацији, почев од оних у којима се посматра као појмовно примитивна, као основ учења језика, до учења да је у основи њене употребе склоност ка категоријалним закључцима. Питање је да ли је то урођена способност, или је производ развоја, као и да ли нам помаже да расветлимо неке традиционалне проблеме у филозофији језика.

Рад ''Канабиноиди: трагање за објашњењем'', (*Theoria*, 3, 2019, М63), представља саопштење са скупа (конфереција '''Разлози, узроци и објашњења'', Филозофски факултет, 29-30. новембар 2018). У њему Зорић разматра због чега постоје ограничења употребе канабиса у медицинске сврхе чак и 30 година након открића ендоканабиноидног система код сисара као и CB1 и CB2 рецептора. Ако постоје студије у којима се недвосмислено показује да постоји благотворни утицај канабиса код одређених типова болести, да ли је пацијентима тиме нешто ускраћено? Посебну пажњу у раду посвећује и анализи клиничких студија.

Коауторски рад са Слободаном Перовићем ''Индукција и употреба компјутерских симулација у науци'' ( *Theoria*, 1, 2018, М33), представљен је на 18. филозофској школи *Felix Romuliana*, одржаној од 31. 08. – 3. 09. 2017. године у Зајечару. Аутори указују да у последњих пар деценија компјутерске симулације играју исту улогу у односу на експерименте, коју је традиционално играла индукција. Модели природних феномена се тестирају и индукују на основу резултата симулације. Аутори покушавају да одговоре на питање да ли је и у којој мери традиционално филозофско разумевање индуктивног процеса, применљиво на разумевање модела и симулација.

У раду ''Три Квајнове неодређености'' (*Theoria*, 4, 2016, М24), Зорић испитује три чувене Квајнове тезе: неодређеност превођења, онтолошку релативност и субдетерминисаност теорија. Она показује да су ове три тезе међусобно повезане јер код сваке теорије можемо да говоримо како о неодређености, тако и о онтолошкој релативности и субдетерминисаности. Због тога није јасно зашто Квајн сматра да је релативност научних теорија само привременог карактера, док је неодређеност трајно обележје језика.

Рад ''Натурализам у Квајновој филозофији'', (Међународна филозофска школа Феликс Ромулиана, зборник излагања, 2016, М33) Зорић реконструише Квајнов пројекат натуралистичке епистемологије како би показала да је натурализам за Квајна позиција која треба да помири супротстављена тврђења која је током времена заступао. Она показује да би издвајање натурализма као примарног, довело у питање неке друге аспекте његове филозофије и да о томе сведоче супротстављени ставови које је и сам заступао.

У раду ''Квајнова бихејвиористичка теорија језика'' ( *Theoria*, 1, 2014, М24) Зорић показује бихејвиористичку теорију учења језика као оружје у борби против менталистичке семантике и референцијаних теорија значења. Зорић ће преко анализе тезе о неодређености превода, покушати да покаже који облик бихејвиоризма Квајн заступа и да ли је његова теорија језика успешна алтернатива менталистичким теоријама значења.

У раду “On the Duhem-Quine thesis”, (*Epistemologie francaise/French Epistemology*, Институт за филозофију, ERRAPHIS Toulouse, 2014, М33) Зорић показује да можемо разликовати Квајнову тезу која је по природи јача и обухватнија од Дијемове. Квајнов холизам је радикалнији и Дијем не би био склон да прихвати Квајново тврђење да увек можемо задржати неки појединачни исказ тако што ћемо извршити измене у другим деловима система. Осим тога, Зорић показује да ни једна ни друга теза не представљају тезу субдетерминације, већ да уз неке додатне претпоставке могу до ње да доведу.

Зорић је била ментор докторске дисертације Александре Вучковић, *Квајн о онтолошким обавезама и субдетерминацији* и члан бројних комисија за оцену и одбрану докторских дисертација, мастер и завршних радова. Педагошки рад Александре Зорић одликује се редовношћу извођења наставе и консултација, веома успешном комуникацијом са студентима, припремљеношћу за часове и интерактивним карактером наставе коју држи. О изузетно доброј сарадњи са студентима сведочи и висока просечна оцена у студентским евалуацијама њеног рада (оцене у распону 4.36 до 5.00).

**З а к љ у ч н о м и ш љ е њ е**

Комисија је детаљно и пажљиво проучила педагошки и научни рад доц. др Александре Зорић која се пријавила на конкурс за радно место ванредног професора, научна област Општа филозофија, тежиште истраживања Филозофија језика, и дошла до закључка да је кандидаткиња Александра Зорић, својим досадашњим радом на свим нивоима студија, показала склоност и посвећеност ка педагошком раду, што показује и занимање за курсеве које она држи. Током претходног периода колегиница Зорић стекла је велико педагошко искуство и постигла запажене научне резултате, што је препоручује за избор у више звање. Узимајући у обзир њен досадашњи научни развој, оцене које је добила на студентским евалуацијама, квалитет и број научних радова, квалитет монографије, учешће на међународним и домаћим научним скуповима и друге стручне активности, **Комисија је закључила да доц. др Александра Зорић у потпуности испуњава све конкурсом предвиђене формалне и садржинске услове и са задовољством предлаже Изборном већу Филозофског факултета у Београду да је изабере у звање ВАНРЕДНОГ ПРОФЕСОРА за ужу научну област Општа филозофија - тежиште истраживања Филозофија језика.**

У Београду,

Комисија у саставу:

проф. др Живан Лазовић, редовни професор

Филозофски факултет Универзитета у Београду

проф. др Ненад Цекић, редовни професор

Филозофски факултет Универзитета у Београду

проф. др Уна Поповић, ванредни професор

Филозофски факултет Универзитета у Новом Саду